ते, हून तुसेंगी लण्डन लेई चलनां। एह् न- श्री राए। कद्द-बुत्त लौह्का, रंग पक्के कोला दनां-क काला, मुट्ठे होठ, अक्खीं उप्पर नजरी आह्ली मुट्टे शीशें आह्ली ऐनक ते ऐनकै हेठ द’ऊं-अक्खियां जियां बड्डे-बड्ड पलास्टक दे दऊं बीड़े। शक्ल दिक्खियै ते उन्दे पर म्हान करदे सुनिए हास्सा औंदा ऐ। पर, उन्दा केह् बिगड़दा ऐ? ओह् ते अपने-आपै गी जूनियर शत्रुघन सिन्हा समझदे न। असेंगी पक्का जकीन ऐ जे उन्दी नजरें च नेह् बाण भरोचे दे न, जे जिद्दर इक्क बारी दिक्खी लैङन, उद्दरा दा लंघने आह्ला हर कोई गश खाइयै डिग्गी पौग। खास करियै जे लंघने आह्ला मर्द नेईं, जनानी होऐ।